Novel: Ensera Wat Bujang Sugi
Tusun Ke-1 BELABUH ari minggu tu, SADA deka mansutka cherita ti diambi ari siti novel benama  ENSERA WAT BUJANG SUGI ti ditusun Jantan Umbat. Cherita tu ila deka betampung-tampung lalu dipansutka ninting Hari Tiga nganti cherita ti diambi ari novel TERUTU JEMU AMBUN LEMAI ke dulu ari tu. Pengeluar madahka pengaga ati sereta meri besai terima kasih ngagai Tun Jugah Foundation iya nya, penyelak bup tu ke udah meri pemendar ngagai penulis ngena bup tu nyadi kereban ba ruang SADA. Bup tu terubah iya dichelak dalam taun 2013.                     NGAYUNKA PEMANDANG Hari nyau lama lemai sabung lindung di baruh punggang rumah panjai sida dia ke sehari tajai terebai ngindang terebang. Hari nyau lemai sabung petang di rumah sida di Batang Buluh Balau, Ke Belai Lega Langkang, di Batang Keranji Padi Ke Bebuah Rumbau Jadi Bintih Kesuwie Kunchau Benang. Dia, nadai pendiau-ndiau tak bejaku dih Endu Selupu Aur Nubu Ke Gerugu Batu Anggung, Endu Dara Rumpas Kumang Bagas Belebas Lidi Jaung, Endu Dara Pandai Kumpai Ke Nyelulai Pala Wung, Endu Kumang ke Gelenggang Gumbang Besabung. Nya ga dama Ibu Indai Rimbu ke disebut betiu duduk betugung. Ibu Indai Rimbu pan lalu bejaku enggau laki iya, Aya Apai Rimbu ke disebut Wat Setembul Tating Jala, Pengangkam Kaki Kubau, Tunggul Nugu Tengah Menua, Rekaya Raja Nyamai Diau. “Au dih orang tuai, aku bejaku udu kelalu changka, bejaku enda tak nyengala bisi leka. Lama nuan orang tuai udah satu-atu mangkang bedilang. Lama nuan udah kediri-diri seorang-orang. Nya alai pinang enggi kitai dia, orang tuai buruk di tangkai, luluh di gagang. Pia mega, asi enggi kitai sekumbang randang bulan sigi tu nyau bari nadai orang makai. Pala tangga enggi kitai sekumbang randang bulan ke dia, nadai kala peraka anak temuai datai. “Nya alai, aku dih orang tuai, nguji ngelumuka belayan kaban indu kitai ke sekayu rumah panjai. Aku ka ngelumuka belayan kaban dara orang ke reremba benung lelempai. Aku ka mai orang ngayunka pemandang batu getah ulih nyamah di buah lampung pundang. Aku ka mai sida ngayunka pemandang batu asi ulih nyamah ngambi di pendi di lenggi tundan terenang,” ku Ibu Indai Rimbu. “Au dih orang tuai. Nadai aku mantah jaku nuan nya dih orang tuai. Nadai ga aku mejah. Nya naka pemanah utai dikenang,” ku saut Aya Apai Rimbu enggau timpu dabung jarang. Dia Ibu Indai Rimbu lalu tama bilik baik sida baka tasik ngumbang Rajang, bilik besai sida Aya Apai Rimbu begamal lempai-lempai indah enda baka Brunei seberai Nanga Limbang. Dia iya bejaku enggau Indai Tupai ke Begagai Ringgas Iku, Indai Kerampu ke Besulu Meuchu-uchu. “Au wai, nuan beranchau di ruai kitai. Kami dua endu, nesau bala indu sekayu landu penyuran rampu randau tengang,” ku jaku Ibu Indai Rimbu. Dia Indai Kerampu beranchau tikai ba tujuh belah ruai, nyau baka ke begawai nganti temuai ngidang pengabang. Dia Ibu Indai Rimbu mai Rimbu begari masukka perengka seduai tak enda jena baka, baka ke maya mansang ngabang. Tempap Ibu Indai Rimbu serungap rawai dagang lalu diaduka iya anak gamal diri empu ke dilagu bandung bujang. Nya baru Rimbu begari masukka beringin kain raya tak enda jena baka, baka ke narah jera tupai kendawang. Lalu tempap iya serungap rawai dagang sereta pelingka iya sengkiling ringgit wang. Nya alai lalu araka Rimbu tumpa nanggam tapa jari ngengkang. Lengan kanan iya tanggam ripan gelang gudang. Lalu diaduka iya tusu baka lua bunsu burung kenyalang. Tak lalu lepika iya sekali sanggul lintang. Tak lalu dientakka Rimbu tisir pirak tampak sigi berak-berak baka gerejak tiang empang. Lalu beselampai indu dih Rimbu Dara Pandai ka menyeti bali belulai pantak kechendai teberurai mau magang. Nya baru aduka iya tubuh mit baka ke ulih kepit tantai jengkidang. Kepenudi, aduka iya gamal manah ke deduah puji bujang. RIMBU NESAU BALA INDU DARA Dia lalu pansut Ibu Indai Rimbu ke ruai tunda udi Rimbu. Bejalai seduai iya ke belundai nyurung mansang, tunda-udi tulak belakang. Nya alai kejangka pejalai Endu Rimbu lalu tama di bilik Endu Dayang Ketupang Bunga Nanyi, Endu Kandung Nibung Beteri, Endu Jerua Tapa Kiba Dada Jari. Nya orang ke tinduk tau mimpi, orang ke diau janauhari. Nya ga Bunsu Sereganti, orang ke berumah di tisi langit mandang. “Au, lalu dih wai lalu”. “Ba legai kayu bansu, aku tu ke datai, enda lalu. Nya alai semua kitai ke anak indu, gempuru ba ruai kami, gelumu makai pinang. Semua perengka kitai ke dara bai semua chukup magang,” ku Rimbu. Kejangka Rimbu ari nya, iya lalu tama di bilik Endu Kumang Terantang Gendang Pampat, Endu ke Bejaku Beyap-yap, Endu Kumang Ketupang Bunga Lensat. Nya Bunsu Pukat Empelawa Benang ke bejari balat jampat enda sekejap mukat pelimpat bali tengkebang. “Lalu, dih wai lalu”. “Wai, aku enda lalu. Aku madah, semua kitai ke dara datai magang ngagai ruai kami; semua kitai anak indu begulu makai pinang,” ku Rimbu. Kejangka iya ari nya, iya manggai di bilik Endu Kumang Terantang Gendang Pencha, Endu Kandung Nibung Berua, Endu Siku Bejaku Tuchum Ketawa. Nya ga Bunsu Kamba, orang ke berumah di Lempa Maram Semadang. Nya alai enti lebuh lemai iya landik memandai, pagi iya landik besugi main berua tak ka-ka nimang lantang. Kejang Rimbu ari nya, iya nyau manggai di bilik Indai Semalau Mukau Berekung Senayau, Bebulu Chelum Ijau. Nya orang ke mangkang tisau pala tangga. PEJALAI IBU INDAI RIMBU Nya alai lekaka pasal pejalai Rimbu naka nya, enda ulih tesa nunda laja juing pematang. Diatu diadingka berita pejalai Ibu Indai Rimbu. Bejalai Ibu Indai Rimbu, sigi lempai-lempai baka ranyai selelai muai ketupang. Iya bejalai sigi ginjir-ginjir baka ayir keladi lega langkang. Iya lalu tama di bilik Dayang Ketupang Bunga Manding, Endu Ketabu Benang Kuning, Endu Dara Nganta Tuchum Nyeling. Nya Bunsu Laning Bujang Kering Berani Kempang. “Lalu dih ibu lalu,” ku Dayang Ketupang Bunga Manding. “Au, enda aku lalu Endu. Aku mai kitai ke indu gempuru ba ruai kami, gelumu makai pinang. Semua pengaruh enggi kitai Endu enti bisi mayuh, bai magang-magang,” ku Ibu Indai Rimbu. Kejangka Ibu Indai Rimbu ari nya, lalu tama di bilik Endu Yak Dilantak Peti Peduman, Endu Tabu Benang Redam, Endu Dara Pandai Ke Memandai Panjai Telian, Endu Kumang Ke Bedindang Jauh Malam. Nya Bunsu Ujan Ke Nelian Labuh Jarang. Munyi nya ga jaku Ibu Indai Rimbu enggau timpu dabung geman. “Semua kita ke dara semua duduk betiban, pengaruh kitai enti mayuh chukup macham, bai kitai bepangkang ke nyeringgang duduk betiban,” pia ku jaku Ibu Indai Rimbu. Kejangka Ibu Indai Rimbu ari nya, lalu tama di bilik Endu Dara Semanjan Begeman Ujung Dabung, Dara Bajik Begilik Panggal Lampung, Endu Dara Bagau Nyerengau Rekung. Ibu Indai Rimbu nadai meda iya duduk di bilik dalam ngeruang. Ibu Indai Rimbu lalu niki ke sadau masai puput kebau ribut kemarau lega langkang. Lalu niki Ibu Indai Rimbu ngagai Berangin Tinggi enggi Semanjan kediri-diri nadai nenjang. Iya meda Semanjan tak duduk degi-degi, tangan kanan ujung jari iya negika menyeti bali tengkebang, petangan tunjuk singit iya nyungkit ngambi sedindit landai lubang. Tangan tunjuk anak enggi Semanjan gawa nyubak, bebuah manah belantak ngambi gambar anak sentadu pisang. Tak malik dih Semanjan besabung tentang. “Lalu dih Ibu aku, lalu,” ku Endu Dara Semanjan Begeman Ujung Dabung. “Au dih Endu, aku tu keba legai kayu bansu, aku tu betumbuh ati lalu,” ku Ibu Indai Rimbu. Nya alai bejaku mih seduai mayuh kelulu nyampau dikenang. “Au dih Ibu, nama abar putar berita? Nama kebuah, nama kereja?” kemah ku jaku Semanjan nanya Indai Rimbu. “Au, kau Endu, aku tu ka ngelumuka belayan kaban indu begempuru ba ruai kami, makai pinang. Semua pengaruh kita ke dara bai semua chukup magang,” ku Ibu Indai Rimbu. “Ah mih kau ibu, nama kebuah enda,” pia ku jaku Endu Dara Semanjan. Oleh JANTAN UMBAT 
See author's posts
